**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ,**

**ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 21 Νοεμβρίου 2018, ημέρα Τετάρτη και ώρα 15.20΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής, κ. Αντώνιου Συρίγου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Προστασίας του Πολίτη «Υποχρεώσεις αερομεταφορέων σχετικά με τα αρχεία επιβατών – προσαρμογή της νομοθεσίας στην Οδηγία (ΕΕ) 2016/681» (3η συνεδρίαση).

Στη συνεδρίαση παρέστησαν η Υπουργός Προστασίας του Πολίτη, κυρία Όλγα Γεροβασίλη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Αθανάσιος, Καραναστάσης Απόστολος, Γκιόλας Ιωάννης, Κοζομπόλη – Αμανατίδη Παναγιώτα, Λάππας Σπυρίδων, Μορφίδης Κωνσταντίνος, Μπαλάφας Ιωάννης, Μπαλλής Συμεών, Ιγγλέζη Αικατερίνη, Πάλλης Γεώργιος, Παπαφιλίππου Γεώργιος, Πρατσόλης Αναστάσιος, Σαρακιώτης Ιωάννης, Δριτσέλη Παναγιώτα, Σταματάκη Ελένη, Συρίγος Αντώνιος, Τζαμακλής Χαρίλαος, Τσίρκας Βασίλειος, Τσόγκας Γεώργιος, Χριστοδουλοπούλου Αναστασία, Βούλτεψη Σοφία, Γκιουλέκας Κωνσταντίνος, Δαβάκης Αθανάσιος, Καρασμάνης Γεώργιος, Στύλιος Γεώργιος, Παναγιωτόπουλος Νικόλαος, Τασούλας Κωνσταντίνος, Χαρακόπουλος Μάξιμος, Καρράς Γεώργιος – Δημήτριος, Παπαθεοδώρου Θεόδωρος, Χριστοφιλοπούλου Παρασκευή (Εύη), Γερμενής Γεώργιος, Καρακώστας Ευάγγελος, Λαμπρούλης Γεώργιος, Τάσσος Σταύρος, Παπαχριστόπουλος Αθανάσιος, Ψαριανός Γρηγόριος, Σαρίδης Ιωάννης και Παναγούλης Ευστάθιος (Στάθης).

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Κυρίες και κύριοι συνάδελφοι καλησπέρα σας. Αρχίζει η τρίτη συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, η οποία είναι συνεπτυγμένη, δηλαδή, θα γίνει η αναφορά επί των άρθρων και η β’ ανάγνωση, όπως αποφασίσαμε στη χθεσινή συνεδρίαση.

Θα ήθελα να ενημερώσω τα μέλη της Επιτροπής ότι δύο εκ των Εισηγητών θα καθυστερήσουν, οπότε θα ξεκινήσουμε με την ψήφιση επί της αρχής από όσους παρίστανται.

Τον λόγο έχει ο κ. Μπαλλής.

**ΣΥΜΕΩΝ ΜΠΑΛΛΗΣ (Εισηγητής του ΣΥΡΙΖΑ):** Κύριε Πρόεδρε, ναι.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας):** Κύριε Πρόεδρε, συμφωνούμε.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Καρράς.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.):** Κύριε Πρόεδρε, επιφυλάσσομαι.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Γερμενής.

**ΓΕΩΡΓΙΟΣ ΓΕΡΜΕΝΗΣ (Ειδικός Αγορητής του Λαϊκού Συνδέσμου - Χρυσή Αυγή) :** Κύριε Πρόεδρε, επιφυλασσόμαστε για την Ολομέλεια.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Τάσσος.

**ΣΤΑΥΡΟΣ ΤΑΣΣΟΣ (Ειδικός Αγορητής του Κ.Κ.Ε.):** Κύριε Πρόεδρε, όχι.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Οι υπόλοιποι θα ερωτηθούν όταν έρθουν, αν και, εκ των πραγμάτων προκύπτει ότι, επί της αρχής, το σχέδιο νόμου γίνεται δεκτό κατά πλειοψηφία.

Τον λόγο έχει ο κ. Μπαλλής.

**ΣΥΜΕΩΝ ΜΠΑΛΛΗΣ (Εισηγητής του ΣΥΡΙΖΑ):** Κύριε Πρόεδρε, κυρία Υπουργέ, κυρίες και κύριοι συνάδελφοι, νομίζω ότι τόσο κατά την α’ ανάγνωση του νομοσχεδίου, όσο ίσως και περισσότερο, και από την ακρόαση των φορέων, μπορέσαμε όλοι μας να κατανοήσουμε με περισσότερη ακρίβεια το περιεχόμενο του παρόντος σχεδίου νόμου, όπως και της Ευρωπαϊκής Οδηγίας (ΕΕ) 2016/681, που ενσωματώνεται στο Δίκαιό μας. Η ενσωμάτωση αφορά στην Ευρωπαϊκή Οδηγία από τον Απρίλιο του 2016, για τις καταστάσεις ονομάτων επιβατών, εν συντομία, PNR, με στόχο την πρόληψη, ανίχνευση, διερεύνηση και δίωξη τρομοκρατικών και σοβαρών αδικημάτων.

Είναι φυσικό να διατυπώνονται κάποιες κατ’ αρχήν, επιφυλάξεις από τη στιγμή που το νομοσχέδιο αφορά στη διαχείριση στοιχείων προσωπικών δεδομένων. Εκφράστηκαν από πλευράς κοινοβουλευτικών παρατάξεων και αντιρρήσεις, επαναλαμβάνω όπως ακριβώς διατυπώθηκαν αυτές οι αντιρρήσεις, ότι πρόκειται για φακέλωμα επιβατών, ότι είμαστε όλοι και όλα ύποπτοι ή ότι η εμπλοκή της ΕΛ.ΑΣ. δεν αποτελεί εγγύηση για την προστασία των προσωπικών δεδομένων.

Θα ήθελα να μου επιτρέψετε, κατ’ αρχάς, να πω, ότι στο θέμα της προστασίας των προσωπικών δεδομένων και των ανθρωπίνων δικαιωμάτων είμαστε όλοι το ίδιο ευαισθητοποιημένοι. Για αυτό το λόγο πιστεύω ότι έχουν προστεθεί κάποιες επιπλέον δικλείδες διασφάλισης της προστασίας των προσωπικών δεδομένων και της χρήσης τους, αποκλειστικά για τους σκοπούς που προσδιορίζονται στην Ευρωπαϊκή Οδηγία. Σε κάθε περίπτωση, εφαρμόζεται η Αρχή της Αναγκαιότητας και της Αναλογικότητας, ενώ για τις περιπτώσεις που κάποια στοιχεία κάποιων επιβατών κριθεί ότι χρήζουν περαιτέρω διερεύνησης και αξιολόγησης, ισχύει η αρχή, όπως χαρακτηριστικά και επί λέξει το ακούσαμε και το πρωί, το δημόσιο συμφέρον υπερισχύει της ιδιωτικότητας, διότι μην ξεχνάμε, ότι μιλάμε για τη δυνατότητα πρόληψης τρομοκρατικών ή άλλων ιδιαίτερα σοβαρών αδικημάτων.

Επίσης, μη μας διαφεύγει το γεγονός ότι σήμερα οι αεροπορικές εταιρείες ήδη συλλέγουν και μεταβιβάζουν τέτοια προσωπικά στοιχεία των επιβατών τους, κάτι επίσης που ακούστηκε το πρωί. Αυτές οι κατηγορίες τέτοιου είδους στοιχείων είναι περίπου 60 και το παρόν νομοσχέδιο αυτές τις κατηγορίες τις περιορίζει σε 18. Αναρωτιέμαι, άραγε, μήπως θα ήταν καλύτερα τα πολύ περισσότερα αυτά στοιχεία να διακινούνται ανεξέλεγκτα προς άγνωστους πολλές φορές φορείς υποδοχής και δίχως την παραμικρή διασφάλιση του απορρήτου ή της προστασίας ευαίσθητων προσωπικών δεδομένων;

Επίσης, διατυπώθηκαν επιφυλάξεις και απορίες για το περιεχόμενο του νομοσχεδίου, όπως, θα μπορούν και αναρμόδιοι να έχουν πρόσβαση σε προσωπικά δεδομένα; Πώς προστατεύονται οι πολίτες από την αυθαίρετη χρήση αυτών των στοιχείων; Γιατί ανατίθεται σε υπηρεσία της ΕΛ.ΑΣ., η διαχείριση του συστήματος; Με ποιο τρόπο διασφαλίζεται η προστασία των προσωπικών δεδομένων; Κατ’ αρχάς, όπως ήδη είπαμε, δεν πρόκειται για κάτι που θα συμβεί για πρώτη φορά μετά την ψήφιση του παρόντος νόμου. Τα στοιχεία PNR των επιβατών κρατούνται ήδη στα αρχεία των αεροπορικών εταιριών - στην Ελλάδα διαβεβαιώθηκε ότι τέτοια χρήση αυτών των στοιχείων δεν γίνεται. Είναι μια πρακτική που ως γνωστόν, ακολουθείται κυρίως μετά τις τρομοκρατικές επιθέσεις στις Βρυξέλλες και το Παρίσι το 2015 και το 2016 και είναι αυτές οι ενέργειες, οι τρομοκρατικές επιθέσεις, που ώθησαν την Ευρωπαϊκή Επιτροπή και το Ευρωκοινοβούλιο στην υιοθέτηση της συγκεκριμένης Οδηγίας.

Δεν πρόκειται για συλλογή και διαβίβαση περισσότερων προσωπικών στοιχείων, αλλά λιγότερων από ό,τι είναι σήμερα σε πολλές χώρες και κυρίως, πρόκειται για διαβίβαση στοιχείων με αξιολόγηση βάσει κριτηρίων και χωρίς διακρίσεις με βάση τα πολιτικά πιστεύω, τα φυλετικά ή εθνοτικά χαρακτηριστικά, τις σεξουαλικές επιλογές και άλλα. Για την υποδοχή, αξιολόγηση και διαχείριση των στοιχείων PNR, ιδρύεται και λειτουργεί η Εθνική Μονάδα Στοιχείων Επιβατών ως ανεξάρτητο τμήμα στη Διεύθυνση Διαχείρισης και Ανάλυσης Πληροφορίας της ΕΛ.ΑΣ. Γιατί σε διεύθυνση της αστυνομίας; Διότι, όπως ακούσαμε και το πρωί, αυτή η διεύθυνση διαθέτει πολιτική ασφάλειας και προστασίας των εγκαταστάσεων και των υποδομών της, ώστε να μπορεί να διασφαλίσει την προστασία των προσωπικών δεδομένων από τυχόν διαρροή ή από τυχόν ανεξέλεγκτη χρήση.

Θα ήθελα να θυμίσω επίσης, ότι η Διεύθυνση Διαχείρισης και Ανάλυσης Πληροφορίας εποπτεύεται από Εισαγγελικό Λειτουργό και την Ανεξάρτητη Αρχή Προστασίας Δεδομένων Προσωπικού Χαρακτήρα. Επίσης, και η Μονάδα Στοιχείων Επιβατών θα εποπτεύεται από την Αρχή Προστασίας Προσωπικών Δεδομένων. Πώς θα γίνεται η αξιολόγηση των μεταδιδόμενων στοιχείων; Με κριτήρια που θα καθορίζονται από τη Μονάδα Στοιχείων Επιβατών σε συνεργασία με την Αρχή Προστασίας Προσωπικών Δεδομένων. Τα κριτήρια αυτά θα επανεξετάζονται σε τακτική βάση και αν κρίνεται αναγκαίο, θα μπορούν να τροποποιούνται. Θα είναι κριτήρια στοχευμένα, για τον εντοπισμό πιθανών υπόπτων αναλογικά και κυρίως, θα είναι κριτήρια ειδικά, ώστε να περιορίζονται οι περιπτώσεις προσώπων που θα πρέπει να εξεταστούν περαιτέρω.

Ακόμη, μετά τον αυτοματοποιημένο έλεγχο των στοιχείων βάσει των κριτηρίων, θα γίνεται και μη αυτοματοποιημένος έλεγχος, μεμονωμένος, από εξουσιοδοτημένο στέλεχος της Μονάδας.

Το μεγάλο ερώτημα στη συζήτηση που προηγήθηκε ήταν και είναι, το πώς διασφαλίζεται η προστασία των δεδομένων αυτών.

Καταρχάς, σκοπός της επεξεργασίας των στοιχείων είναι η πρόληψη της τρομοκρατίας και άλλων ιδιαίτερα σοβαρών εγκλημάτων που αναφέρονται: Εμπόριο ανθρώπων, εμπόριο ανθρωπίνων οργάνων, διακίνηση ναρκωτικών, διακίνηση ραδιενεργών, πυρηνικών ουσιών, λαθρεμπόριο γενικά, πορνογραφία, δωροδοκία και ξέπλυμα μαύρου χρήματος από πολιτικά πρόσωπα, παράνομη διακίνηση πολιτιστικών αγαθών και άλλα. Συγκεκριμένα αδικήματα, περιοριστικά αδικήματα 27 τον αριθμό, που επισύρουν στην Ελλάδα και σε άλλες χώρες βαριές ποινές.

Για τη διασφάλιση των στοιχείων. Πρόσβαση στην βάση δεδομένων θα έχει μόνο το εξουσιοδοτημένο προσωπικό της Μονάδας. Ο υπεύθυνος της Μονάδας, υπεύθυνος και για την προστασία των δεδομένων, θα έχει συνεχή συνεργασία με την εποπτεύουσα Αρχή Προστασίας Προσωπικών Δεδομένων.

Η μεταβίβαση των δεδομένων αυτών από τις αεροπορικές εταιρείες θα γίνεται με συγκεκριμένο μορφότυπο εντύπων, με ειδική κρυπτογράφηση κατά την ηλεκτρονική τους και μόνο μετάδοση, ώστε να υπάρχει η προστασία από τυχόν υποκλοπές.

Από τα μεταδιδόμενα στοιχεία θα διαγράφονται υποχρεωτικά και αμέσως όσα δεν περιλαμβάνονται στα προς αξιολόγηση στοιχεία και όσα εμπίπτουν σε ειδικές κατηγορίες προσωπικού χαρακτήρα.

Ο υπό αξιολόγηση εξέταση επιβάτης, ο πολίτης, θα έχει το δικαίωμα να ενημερωθεί για το περιεχόμενο των στοιχείων που τον αφορούν, να διορθώσει, να περιορίσει ή και να διαγράψει κάποιο από αυτά και έχει ακόμα και το δικαίωμα να διεκδικήσει και δικαστικά αποζημίωση, καθώς να ζητήσει και την παρέμβαση του υπεύθυνου προστασίας των δεδομένων.

Τέλος, τα δεδομένα PNR, μετά από έξι μήνες, αποπροσωποποιούνται με την επικάλυψη των προσωπικών στοιχείων αναγνώρισης του επιβάτη και διατηρούνται στο αρχείο της Μονάδας για πέντε χρόνια, οπότε και μετά καταστρέφονται.

Για να κάνουμε και μια ειδικότερη αναφορά στα άρθρα του νομοσχεδίου, να πούμε ότι αποτελείται από 18 άρθρα και το ακροτελεύτιο το 19ο και διαρθρώνεται σε πέντε κεφάλαια.

Στο Κεφάλαιο Α’ , τα άρθρα 1 έως 5, που είναι γενικές διατάξεις, προσδιορίζεται το πεδίο εφαρμογής του νόμου, αναλύονται οι ορισμοί που περιλαμβάνονται στο νομοσχέδιο και στο άρθρο 4, αναφέρονται περιοριστικά τα 27 σοβαρά εγκλήματα και οι αξιόποινες πράξεις που αφορούν στο αντικείμενο χρήσης των ονομαστικών στοιχείων επιβατών.

Στο άρθρο 5, του Κεφαλαίου Α’, προσδιορίζονται και τα στοιχεία και δεδομένα των επιβατών που συλλέγονται από τους αερομεταφορείς. Πρόκειται για 18 συγκεκριμένες ομάδες στοιχείων.

Στο Κεφάλαιο Β’ , άρθρα 6 έως 8, προβλέπονται τα σχετικά με την ίδρυση και λειτουργία της Εθνικής Μονάδας Στοιχείων Επιβατών. Η Μονάδα αυτή θα λειτουργεί ως αυτόνομο τμήμα στο εσωτερικό της ΔΙΔΑΠ της ΕΛΑΣ, θα λειτουργεί σε 24ωρη βάση 7 μέρες την εβδομάδα για να ανταποκρίνεται ανά πάσα στιγμή σε αιτήματα εθνικών αρχών από άλλα κράτη, καθώς και σε αιτήματα οργανισμών, όπως η Europol.

Υπεύθυνος της ομάδας θα είναι μέλος του προσωπικού της έχοντας πλήρη ανεξαρτησία κατά την εκτέλεση των καθηκόντων του. Θα έχει, επίσης, την ευθύνη επικοινωνίας και συνεργασίας με την Αρχή Προστασίας Δεδομένων Προσωπικού Χαρακτήρα για κάθε σχετικό θέμα επεξεργασίας προσωπικών δεδομένων. Παράλληλα, τα κριτήρια αξιολόγησης των μεταβιβαζόμενων στοιχείων θα καθορίζονται σε συνεργασία με την Αρχή Προστασίας Δεδομένων.

Το Κεφάλαιο Γ’ του νομοσχεδίου, τα άρθρα 9 ως 13. Εκεί αναλύεται ο τρόπος συλλογής και ανταλλαγής των δεδομένων με την επισήμανση ότι οι αρχές αξιολόγησης δεν λαμβάνουν απόφαση που θα έχει δυσμενείς, ίσως, νομικές συνέπειες για συγκεκριμένο πρόσωπο, έχοντας ως μόνο κριτήριο την αυτοματοποιημένη επεξεργασία των δεδομένων αυτών.

Κυρίως, όμως, αναφέρεται ρητά ότι δεν θα λαμβάνεται υπόψη η φυλετική ή η εθνοτική καταγωγή, τα πολιτικά φρονήματα, οι θρησκευτικές ή οι φιλοσοφικές πεποιθήσεις, η συνδικαλιστική δραστηριότητα, ο σεξουαλικός προσανατολισμός και η κατάσταση της υγείας του. Αναλύεται ακόμη ο τρόπος ανταλλαγής πληροφοριών και οι προϋποθέσεις πρόσβασης της Europol σε δεδομένα που αφορούν στους επιβάτες.

Στο Κεφάλαιο Δ’, στα άρθρα 14 έως 17, προσδιορίζεται η περίοδος διατήρησης των δεδομένων. Όπως είπαμε, διατηρούνται για έξι μήνες και κατόπιν αποπροσωποποιούνται και στο αρχείο της Μονάδας θα παραμένουν για πέντε χρονιά, οπότε και θα διαγράφονται.

Στο Κεφάλαιο Ε’ , αναφέρεται ο τρόπος μετάδοσης των δεδομένων, τα κοινά πρωτόκολλα μεταξύ των υπηρεσιών και οι υποστηριζόμενοι μορφότυποι των εγγράφων που θα ανταλλάσσεται.

Αυτά, είναι συνοπτικά τα άρθρα του νομοσχεδίου. Πιστεύω, ότι διασφαλίζονται τα στοιχεία τα οποία όλοι κρίνουμε απαραίτητα για την προστασία των ευαίσθητων προσωπικών δεδομένων. Νομίζω, ότι τα ερωτηματικά και οι επιφυλάξεις που είχαν διατυπωθεί κατά την πρώτη συνεδρίαση, σε μεγάλο βαθμό, σε ικανοποιητικό, κατά την άποψή μου, βαθμό, απαντήθηκαν επαρκώς και κατά την ακρόαση των φορέων και από τις απαντήσεις που έχει ήδη δώσει η κυρία Υπουργός και κατόπιν αυτού, κύριε Πρόεδρε, εισηγούμαι την υπερψήφιση του νομοσχεδίου.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Παπαχριστόπουλος.

**ΑΘΑΝΑΣΙΟΣ ΠΑΠΑΧΡΗΣΤΟΠΟΥΛΟΣ (Ειδικός Αγορητή των Ανεξαρτήτων Ελλήνων):** Είμαστε θετικοί και επί της αρχής και επί των άρθρων.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ (Εισηγητής της Ν.Δ.):** Όπως αναφέραμε και στην πρώτη συνεδρίαση, παρά το γεγονός ότι συμφωνούμε επί της αρχής με την ενσωμάτωση στο εθνικό δίκαιο της Οδηγίας που συζητάμε, η κυρία Υπουργός θα πρέπει να δώσει διευκρινίσεις και να προχωρήσει σε σημαντικές τροποποιήσεις στην διατύπωση πολλών άρθρων του παρόντος νομοσχεδίου, με σκοπό να το καταστήσει περισσότερο σαφές και κυρίως, λειτουργικό.

Αρχικά, στα άρθρα 3 και 16, όπως είπαμε και στην πρώτη συνεδρίαση, ορίζεται ότι η ΑΠΑ, η Αρχή Πολιτικής Αεροπορίας, η οποία δημιουργήθηκε μόλις πρόσφατα - με το άρθρο 1 του ν.4427/2016 - θα έχει τη δυνατότητα να επιβάλλει πρόστιμα στους αερομεταφορείς που αμελούν να διαβιβάσουν τα δεδομένα PNR.

Το πρόβλημα που εντοπίζεται σε αυτή την ρύθμιση, είναι το γεγονός ότι το σχετικό προεδρικό διάταγμα που προβλέπει την οργάνωση της Αρχής Πολιτικής Αεροπορίας, εκδόθηκε μόλις τον περασμένο Αύγουστο και μέχρι σήμερα δεν έχει εφαρμοσθεί, με αποτέλεσμα, η Αρχή αυτή, η Αρχή Πολιτικής Αεροπορίας, να μην είναι σήμερα εν λειτουργία. Δηλαδή, παραπέμπει κάπου, που ακόμα βρίσκεται εν τη γενέσει του.

Με άλλα λόγια, με τις προβλέψεις των δύο αυτών άρθρων, η Κυβέρνηση αναθέτει ένα σημαντικό κομμάτι του μηχανισμού εξασφάλισης της συμμόρφωσης των αερομεταφορέων σε μια υπηρεσία, που μέχρι σήμερα πρακτικά δεν υφίσταται, υφίσταται μόνο στα χαρτιά.

Χθες μάλιστα, αναφέρατε κυρία Υπουργέ, χαρακτηριστικά, ότι οι αερομεταφορείς δεν είναι συμβαλλόμενοι, αλλά είναι υποχρέωσή τους η εφαρμογή του νόμου. Με δεδομένο ότι ένα σημαντικό τμήμα του μηχανισμού συμμόρφωσης αυτή τη στιγμή δεν λειτουργεί, η εφαρμογή του νόμου όπως και εσείς πολύ καλά καταλαβαίνετε, θα εναπόκειται περισσότερο στην φιλοπατρία - ας πούμε έτσι - ή στην καλή θέληση των αερομεταφορέων γεγονός, που όχι μόνο πρακτικά υπόχρεους δεν τους καθιστά, αλλά ούτε καν συμβαλλόμενους.

Τα άρθρα 6 και 8, προβλέπουν τη σύσταση και τους σκοπούς της Μονάδας Στοιχείων Επιβατών, η οργάνωση της οποίας θα καθοριστεί με σχετικό προεδρικό διάταγμα. Εδώ, κυρία Υπουργέ, οφείλετε να μας σκιαγραφήσετε πως περίπου σκέπτεστε να οργανώσετε και να στελεχώσετε την συγκεκριμένη υπηρεσία. Έχουν υπάρξει ή είναι στις προθέσεις του Υπουργείου να υπάρξουν επαφές με κάποιες - είπα και προηγουμένως στην ακρόαση φορέων - παρόμοιες Αρχές της Ε.Ε. και των Ηνωμένων Πολιτειών, οι οποίες έχουν πλούσια εμπειρία στη διαχείριση και επεξεργασία PNR.

Ειδικά στο θέμα του καθορισμού των κριτηρίων, βάσει των οποίων θα γίνεται η αυτοματοποιημένη επεξεργασία, η συνεργασία με τέτοιους διεθνείς φορείς πιστεύω ότι θα είναι εξαιρετικά χρήσιμη, γιατί θα μας δώσουν μια πεπατημένη, ή εν πάση περιπτώσει, θα μας δώσουν μια τεχνογνωσία που εμείς, μέχρι στιγμής, δεν την έχουμε.

Όπως είπαμε και χθες, στο άρθρο 9, πρέπει να διατυπωθεί με μεγαλύτερη σαφήνεια το περιεχόμενο των ενδείξεων, βάσει των οποίων, μια υπηρεσία της παραγράφου 1 του ιδίου, μπορεί να χρησιμοποιήσει δεδομένα PNR, ή τα προϊόντα της επεξεργασίας αυτών, στο πλαίσιο της διερεύνησης άλλων εγκλημάτων, που εντάσσονται στις αρμοδιότητες της.

Επίσης, εδώ, τίθεται και το γενικότερο ερώτημα της συνεργασίας μεταξύ των υπηρεσιών ασφαλείας. Ένα καίριο ζήτημα, το οποίο είναι πολυσχιδές, θα έλεγα. Στις 14 Μαρτίου του 2018, θα σας το πω αυτό και το θέτω ως παράδειγμα, κατέθεσα ερώτηση προς τον προκάτοχό σας τότε, Αναπληρωτή Υπουργό Εσωτερικών, σχετικά με τη λειτουργία του συστήματος συντονισμού, συλλογής και διάθεσης των πληροφοριών και συγκεκριμένα, για τις συνεδριάσεις του Συντονιστικού Συμβουλίου Διαχείρισης Πληροφοριών και του Συμβουλίου Πληροφοριών. Σαφείς απαντήσεις δεν είχα λάβει. Χθες και ιδιαίτερα μετά και από τις σχετικές αναφορές του κ. Καμμένου, που ανέφερα σε εκείνο το συνέδριο, επανέλαβα το ερώτημα και περιμένω, αν θέλετε, μια απάντηση. Και επανέρχομαι στο θέμα για έναν πολύ απλό λόγο. Πριν νομοθετήσουμε νέες διαδικασίες συνεργασίας μεταξύ των υπηρεσιών ασφαλείας, είναι σωστό να είμαστε σίγουροι, ότι αυτές που ήδη έχουμε νομοθετήσει, λειτουργούν και λειτουργούν κατά τον τρόπο που πρέπει να λειτουργούν. Λόγω της παραγράφου 6, το άρθρο 10 αποτελεί, ενδεχομένως, το προβληματικότερο άρθρο του σχεδίου νόμου και το άρθρο για το οποίο διατηρούμε τις ισχυρότερες επιφυλάξεις. Στη χθεσινή συνεδρίαση θέσαμε κάποια ερωτήματα, τα οποία, μέχρι στιγμής, δεν έχουν απαντηθεί. Θα τα επαναλάβω και θα ζητήσω εκ νέου να απαντηθούν αναλυτικά.

Πρώτον. Από 25 Μαΐου του 2018 έως και σήμερα, έγιναν διαβιβάσεις δεδομένων PNR προς τις ελληνικές αρχές; Και, εάν έγιναν, με βάση ποιο νομικό πλαίσιο έχουν γίνει;

Δεύτερον. Από ποια φυσικά ή νομικά πρόσωπα έγιναν αυτές οι διαβιβάσεις και με ποιες διαδικασίες;

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Δεν ενημέρωσα πριν, γιατί δεν είχαν προλάβει τη διαδικασία των νομοτεχνικών. Τώρα με ενημέρωσαν ότι τις έχουν υπογράψει από την Γενική Γραμματεία της Κυβέρνησης. Η παράγραφος αυτή θα διαγραφεί, γιατί δεν είχε αντικείμενο και ήταν κάτι το οποίο παρερμήνευσε η νομοπαρασκευαστική, οπότε, διαγράφεται στις νομοτεχνικές.

**ΑΝΤΩΝΗΣ ΣΥΡΙΓΟΣ (Πρόεδρος της Επιτροπής):** Ήταν καίρια η παρέμβαση. Συνεχίστε κ. Δαβάκη.

**ΑΘΑΝΑΣΙΟΣ ΔΑΒΑΚΗΣ (Εισηγητής της Ν.Δ.):** Επίσης, θέλω να επαναλάβω το αίτημα μου, όπως και άλλων συναδέλφων, σχετικά με μια αναδιατύπωση των κατώτατων ορίων του άρθρου 4. Δείτε το.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Και αυτό το έχουμε στις νομοτεχνικές.

**ΑΘΑΝΑΣΙΟΣ ΔΑΒΑΚΗΣ (Εισηγητής της Ν.Δ.):** Άρα, παραβιάζουμε ανοιχτές θύρες. Λαμβάνοντας υπόψη την ανάγκη για παροχή διευκρινήσεων, καθώς και την ποσότητα και την πολυπλοκότητα των αλλαγών, που πρέπει να γίνουν για να καταστεί το προτεινόμενο ρυθμιστικό πλαίσιο πιο σαφές και λειτουργικό, εμείς θα επιφυλαχθούμε να εκφέρουμε την τελική μας άποψη επί των άρθρων, για την Ολομέλεια. Αναμένοντας ως τότε τις σχετικές κυβερνητικές παρεμβάσεις, τις οποίες, απ' ό,τι βλέπω, οφείλουμε να χαιρετίσουμε, αλλά τις αναμένουμε.

Ευχαριστώ πολύ.

**ΑΝΤΩΝΗΣ ΣΥΡΙΓΟΣ (Πρόεδρος της Επιτροπής**): Διατυπώνεται λοιπόν, η επιφύλαξη επί των άρθρων. Τον λόγο έχει η κυρία Υπουργός για μια παρέμβαση.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Παρόλο που δεν έχουν φτάσει ακόμα οι νομοτεχνικές, ενημερώνω, ότι στην μια νομοτεχνική διορθώνεται αυτό που είχατε θέσει, νομίζω εσείς, αυτό για τη διάρκεια τουλάχιστον τριών ετών κ.λπ.. Το διορθώνουμε και η φράση «το ανώτατο όριο των οποίων είναι τουλάχιστον» διορθώνεται «διάρκειας τουλάχιστον τριών ετών». Είχατε δίκιο. Επίσης διορθώνεται ο σωστός ορισμός της Αρχής Νομιμοποίησης Εσόδων που συζητήθηκε και το πρωί. Διαγράφεται η παράγραφος 6 του άρθρου 10. Είναι αυτό που μιλούσε για αναδρομική ισχύ του νόμου. Αυτά είναι τα βασικά. Τα άλλα, είναι κάτι που στα αλήθεια είναι ορθογραφικά, αλλά διορθώνονται και αυτά.

**ΑΝΤΩΝΗΣ ΣΥΡΙΓΟΣ (Πρόεδρος της Επιτροπής):** Μόλις έρθουν οι νομοτεχνικές θα σας τις διανείμω.

Τον λόγο έχει ο κ. Καρράς.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης (ΠΑ.ΣΟ.Κ. – ΔΗΜ.ΑΡ.):** Το πρωί ακούσαμε ενδιαφέρουσες απόψεις από τους λίγους εκπροσώπους των φορέων. Περιμένουμε να δούμε τα υπομνήματα τους και να βάλουμε υπό την βάσανον το νομοσχέδιο. Θέλω όμως να πω το εξής: Ότι είναι εμφανές, ότι η σύγκρουση ατομικών δικαιωμάτων και περιορισμού τους για την προστασία του γενικού συμφέροντος, είναι αέναη και θα συνεχίζεται. Εκείνο το οποίο δημιουργεί ένα προβληματισμό προς το παρόν νομοσχέδιο, είναι ότι γίνεται η συνεχής επίκληση της αρχής της αναγκαιότητας και της αναλογικότητας και αυτό επιχειρείται από την Ευρωπαϊκή Επιτροπή, δεν αφορά την Κυβέρνηση, να δικαιολογήσει κάποιους περιορισμούς.

Βεβαίως, οι έννοιες αυτές, το γνωρίζουμε όλοι, ότι είναι αόριστες νομικές έννοιες, οι οποίες, δεν μπορούν να ενταχθούν σε ένα νομοθετικό κείμενο και να δώσουμε ακριβείς ορισμούς, διότι τότε θα έχουμε εγκαταλείψει την χρησιμότητά τους, αλλά, θα επισημάνω, ότι με την αοριστία η οποία υπάρχει, πολλές φορές οδηγούμαστε σε καταχρήσεις.

Ήμουν επίμονος το πρωί και ρωτούσα τον εκπρόσωπο της Αστυνομίας, ο οποίος είναι και ο Διευθυντής της αρμόδιας Διεύθυνσης Διαχείρισης και Ανάλυσης Πληροφοριών, πώς μπορεί να εξασφαλίζεται η μη σύνδεση των βάσεων δεδομένων των επιβατών, με τις άλλες βάσεις δεδομένων της Αστυνομίας. Οφείλω να πω, ότι επιχειρήθηκε να δοθεί απάντηση, αλλά δεν ήταν πειστική. Αν το συνδυάσω, κύριε Πρόεδρε, με το γεγονός, ότι υπάρχει μια επιμονή στο να μείνει ο υπεύθυνος επεξεργασίας των προσωπικών δεδομένων, αστυνομικός, είναι δεδομένο ότι δεν έχουμε καμία επιφύλαξη για τους αστυνομικούς ως προς την ασφάλεια, την οποία μας παρέχουν, αλλά έχουμε επιφύλαξη ως προς την ιεραρχική εξάρτηση, στην οποία υπόκεινται εντός του Σώματος της Ελληνικής Αστυνομίας.

Ακούστηκαν ενδιαφέρουσες απόψεις από τον Καθηγητή της Νομικής και συνάδελφό μου δικηγόρο, ότι θα μπορούσε να είναι ένα τρίτο πρόσωπο, ή ακόμα και πρόσωπο πολιτικού προσωπικού του Υπουργείου Προστασίας του Πολίτη. Εκεί, εμείς έχουμε επιφυλάξεις αν πρέπει να είναι πάλι εκ του Υπουργείου Προστασίας του Πολίτη. Θα μπορούσαμε να προτείνουμε, ένα βήμα παραπέρα. Να αποσπαστεί από την Αρχή Προστασίας Δεδομένων Προσωπικού Χαρακτήρα, ένα μέλος της Αρχής. Αυτόν προτείνουμε να είναι ο υπεύθυνος, ούτως ώστε, να έχουμε τον εξωτερικό πλέον έλεγχο, εκ της αστυνομίας.

Ακούστηκε και τα είπε η κυρία Ζαΐρη πολύ καλά. Βέβαια, εκεί πρέπει να παραπονεθούμε διότι μας είπε, ότι δεν είναι έτοιμη να δώσει πλήρεις απαντήσεις, ενώ η Αρχή την οποίαν εκπροσωπεί είχε συμμετάσχει στη διαβούλευση νομοσχεδίου. Τουλάχιστον αυτό που λέει η Αιτιολογική Έκθεση.

Με εξέπληξε οφείλω να πω ότι ένα εικοσιτετράωρο, νομίζω ότι ήταν αρκετό, δεν θα από ήταν ένα εξειδικευμένο νομοσχέδιο, αφού είχαν συμμετάσχει στη διαβούλευση, γιατί το λέει εδώ «η επιτροπή στελεχώθηκε από εξειδικευμένο προσωπικό, απ' όλους τους εμπλεκόμενους φορείς κ.λπ.». Κυρία Υπουργέ, επαναφέρω την πρότασή μου ότι «να είναι από την Αρχή η διασφάλιση των προσωπικών δεδομένων».

Ένα επόμενο ζήτημα, το οποίο, κατά την άποψή μας, έχει αξία για να μπορέσει, εν πάση περιπτώσει, να λειτουργήσει αυτή η προσπάθεια της Ε.Ε., η οποία, όπως τουλάχιστον, την αξιολογώ - το είπα και χθες - και εκτιμώ το περιεχόμενο της, πρέπει να υπήρχε μεγάλη σύγκρουση στη μακρόχρονη πορεία των συζητήσεων για να φτάσουμε σε ένα κείμενο. Δεν είμαστε τόσο συνηθισμένοι να μας αφήνει τόσα περιθώρια ευελιξίας η Ευρωπαϊκή Οδηγία στην εσωτερική νομοθεσία. Συνήθως, θέλει να επιβάλει τις απόψεις της, αλλά, εν πάση περιπτώσει, φαίνεται ότι εδώ υπήρχε ένα προϊόν συμβιβασμού. Ας το δεχτούμε, κύριε Πρόεδρε.

Το ερώτημα που παραμένει είναι, πόσο καιρό χρειάζεται για να οργανωθεί η Αρχή;

Είναι βέβαιο, ότι εφόσον βλέπουμε από την Έκθεση του Γενικού Λογιστηρίου - κατά τα στοιχεία που είχε δώσει το Υπουργείο - απαιτείται η προμήθεια ειδικού εξοπλισμού λογισμικού. Αυτό είναι μια δημόσια σύμβαση και θα πάει με τη διαδικασία των δημόσιων συμβάσεων και δεν ξέρουμε πόσο καιρό θα κάνει, έτσι δεν είναι, κυρία Υπουργέ; Θα ακολουθήσουμε τη γνωστή διαδικασιών των ενστάσεων, των προσφυγών στην Αρχή των Δημοσίων Συμβάσεων, έχουμε δουλειά να κάνουμε - θα έλεγα - σε αυτό το σημείο. Ας αναζητήσετε και κάτι γρηγορότερο εδώ, όχι τίποτα άλλο, αλλά για να πούμε ότι κάναμε μια προσπαθούμε να βελτιώσουμε το κείμενο αυτό.

Εκείνο, το οποίο θέλω να πω, για να μην καταχρώμαι και ιδιαίτερα του χρόνου, είναι ότι θα συμφωνήσω με τον Καθηγητή της Νομικής, τον συνάδελφό μου, ότι είναι σκόπιμο, ότι αφήνει μια ευρύτητα στο άρθρο 9, παράγραφος 3, που λέει ότι «τα δεδομένα κ.λπ. μόνο για τους συγκεκριμένους σκοπούς της πρόληψης, της ανίχνευσης, της διερεύνησης ή της δίωξης τρομοκρατικών πράξεων ή σοβαρών εγκλημάτων». Να μη μείνουμε στα σοβαρά εγκλήματα, να παραπέμψουμε στο άρθρο, να το συμπληρώσουμε αυτό για να μη μένει η αμφιβολία, ότι έχει το δικαίωμα ο χειριστής να επεκτείνεται και σε άλλες πράξεις. Έχω ζητήσει ότι θα πρέπει στο άρθρο 4 στην περίπτωση ιζ, όπως αντιγράφεται από την Ευρωπαϊκή Οδηγία, εκεί που λέει - το είπα και το πρωί - «παράνομη διακίνηση πολιτιστικών αγαθών, περιλαμβανομένων αρχαιοτήτων και έργων τέχνης», να συμπληρώσουμε, τουλάχιστον, για την εσωτερική ελληνική έννομη τάξη «τη φορά αρχαίου μνημείου ή αρχαίου γενικότερα». Γνωρίζετε ότι αναφέρομαι στο άρθρο 66 του νόμου 3028/2002, όταν γίνεται από δόλο είναι κακούργημα. Ας τα προστατεύσουμε και αυτά - εφόσον, εντάσσουμε μέσα στο κείμενο της Οδηγίας τα πολιτιστικά αγαθά υπό τη μορφή της εμπορίας και της διακίνησης τους - από τις φθορές, ενδεχόμενα, οι οποίες πολλές φορές, τα τελευταία χρόνια, έχουν συνδεθεί και με την τρομοκρατία.

Να σας θυμίσω τι έχει γίνει στη Συρία από τον ISIS, όπου εκτινάχθηκαν ολόκληρες αρχαίες πόλεις και Ακροπόλεις, μάλιστα.

Νομίζω ότι πρέπει να σταθώ στο άρθρο 4 και εκεί έχουμε ένα προβληματισμό. Εγώ, τουλάχιστον, έχω απαντήσει μέσα μου, αλλά από τα όσα άκουσα το πρωί από την ακρόαση των φορέων, νομίζω ότι πρέπει να μείνει το «ή, είτε, ή», διότι έχουμε διαφορετικές έννομες τάξεις, για παράδειγμα, άλλο είναι το δίκαιο της Γερμανίας και άλλο είναι το ελληνικό δίκαιο, να μην τα σωρεύσουμε.

Αυτό που προτάθηκε στις νομοτεχνικές βελτιώσεις να αντικαθίσταται «διάρκειας τουλάχιστον τριών ετών», έχω ήδη εκφράσει την άποψή μου και θέλω να την επαναλάβω. Ότι, τουλάχιστον, στο ελληνικό δίκαιο η διάρκεια ποινής φυλάκισης τριών ετών, μπορώ να τη χαρακτηρίσω αμελητέα, όταν με τον Ελληνικό Ποινικό Κώδικα αναστέλλονται οι ποινές αυτές μέχρι πέντε χρόνια, μετατρέπονται. Πρέπει να αναζητήσετε ένα άλλο κριτήριο, διότι εδώ είναι πάντα πλημμελήματα αυτά.

Εμείς πρέπει να μιλάμε πάντα για κακουργήματα, αν δεν κάνω λάθος, αυτή τη στιγμή, διότι αυτές είναι οι σοβαρές εγκληματικές πράξεις, τα πλημμελήματα έχουν άλλο σκοπό αντεγκληματικής πολιτικής και να μην μείνουμε στα τρία χρόνια. Βεβαίως, δεν είμαι σε θέση να απαντήσω αυτή τη στιγμή για τις άλλες 27 - 28 ευρωπαϊκές έννομες τάξεις, αν την ποινή των τριών ετών τη θεωρούνε σοβαρή ποινή και επιβάλλεται για σοβαρό έγκλημα ή όχι.

Είναι ένα θέμα, το οποίο μας δημιουργείται πρόβλημα, ότι όσο θεωρούμε τις ποινές, όπου μπορεί να είναι χαμηλότερου επίπεδο, ξέρετε, επεκτείνουμε πάρα πολύ το πεδίο Οδηγίας και του νομοθετήματος και πολλές φορές ως της γενικότητας των διατάξεων εκείνων των αξιόποινων πράξεων που εντάσσονται στις 26 περιπτώσεις.

Εδώ οφείλω να πω το εξής: Ότι μέσα εδώ έχουμε συλλογικά εγκλήματα, τα οποία στους ποινικούς κώδικες αναλύονται σε περισσότερο. Υπάρχουν εγκληματικές, πλημμεληματικές και κακουργηματικές στην ίδια κατηγορία εγκλημάτων. Ας προσπαθήσουμε, κύριε Πρόεδρε, να βελτιώσουμε το νομοθέτημα με τη συνεργασία, για να μπορέσει κάποια στιγμή να αποδώσει.

Θα επιμείνω, όμως, ως εξής: Ότι δεν θα πρέπει να είναι ο υπεύθυνος της διεύθυνσης, αστυνομικός, θα πρέπει να είναι εκείνος, ο οποίος θα έχει την ευθύνη και θα λογοδοτεί, να είναι μέλος της Αρχής Προστασίας Προσωπικών Δεδομένων και για έναν άλλο λόγο. Διότι - όπως είπε και χθες - θα έπρεπε να είχαν περιληφθεί και ποινικές διατάξεις στο νομοθέτημα εδώ εκείνων που παραβιάζουν το απόρρητο των πληροφοριών αυτών. Δεν ξέρω, αν η Κυβέρνηση προτίθεται να φέρει μια ποινική διάταξη ή θα μείνουμε στις γενικές διατάξεις της προστασίας των προσωπικών δεδομένων.

Εκεί θα ήθελα να πω, ότι η προστασία των προσωπικών δεδομένων οδηγείται σε κακουργηματικές διώξεις, οι οποίες τις περισσότερες φορές δεν μπορούν να θεμελιωθούν. Ας βάλουμε, λοιπόν, «την παραβίαση», αφού λέμε ότι «δεν είναι όλοι ύποπτοι ή μένουμε στο ότι όλοι είναι ύποπτοι», δεν το ξέρω, δεν μου έχει απαντηθεί ακόμα, αν βάσει της Οδηγίας θεωρούμαστε όλοι ύποπτοι ή όχι. Να βάλουμε πλημμεληματική διάταξη, ούτως ώστε εκείνος, ο οποίος από τη Διεύθυνση Διαχείρισης και Ανάλυσης ή εκείνος, ο οποίος από μια άλλη υπηρεσία και έστω και εξ αμελείας παραβιάζει και του ξεφεύγει, ας έχει μια εντονότερη ευθύνη. Διότι - όπως είπα προηγουμένως - η νομοθεσία των προσωπικών δεδομένων είναι βαρύτατη. Δεν μπορούμε να αξιώσουμε, αν υπάρχει μια διαρροή ή κακουργηματικές πράξεις.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Κύριε Καρρά, σε αυτούς που εργάζονται στις αντίστοιχες υπηρεσίες ήδη, υπάρχει αυτό. Είναι πολύ αυστηρό το πλαίσιο παραβιάζουν στις αντίστοιχες υπηρεσίες.

**ΓΕΩΡΓΙΟΥ – ΔΗΜΗΤΡΙΟΥ ΚΑΡΡΑ (Ειδικός Αγορητής της Δημοκρατικής Συμπαράταξης (ΠΑ.ΣΟ.Κ. – ΔΗΜ.ΑΡ.)):** Το γνωρίζω αυτό, αλλά προσπαθώ να το κάνω πλημμεληματικού χαρακτήρα για να είναι πιο προσεκτικοί.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Οι υπεύθυνοι εργάζονται με όλους τους όρους του απορρήτου και προβλέπονται όλα αυτά, τα οποία λέτε, δηλαδή, θα ήταν επανάληψη. Καταλαβαίνετε;

**ΓΕΩΡΓΙΟΥ – ΔΗΜΗΤΡΙΟΥ ΚΑΡΡΑ (Ειδικός Αγορητής της Δημοκρατικής Συμπαράταξης (ΠΑ.ΣΟ.Κ. – ΔΗΜ.ΑΡ.)):** Δεν ξέρω, εγώ είπα κάτι, κάνω μια πρόταση, να μην μείνουμε στο βασικό έγκλημα.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Το συζητάμε, γιατί προφανώς πρέπει να διασφαλίζεται.

**ΓΕΩΡΓΙΟΥ – ΔΗΜΗΤΡΙΟΥ ΚΑΡΡΑ (Ειδικός Αγορητής της Δημοκρατικής Συμπαράταξης (ΠΑ.ΣΟ.Κ. – ΔΗΜ.ΑΡ.)):** Έχετε δίκιο.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Εγώ είμαι με τον συλλογισμό σας.

**ΓΕΩΡΓΙΟΥ – ΔΗΜΗΤΡΙΟΥ ΚΑΡΡΑ (Ειδικός Αγορητής της Δημοκρατικής Συμπαράταξης (ΠΑ.ΣΟ.Κ. – ΔΗΜ.ΑΡ.)):** Εγώ κάνω την εξής διάκριση, κυρία Υπουργέ, να μην μείνουμε στις κακουργηματικές βαριές πράξεις, να έχουμε μια πλημμεληματική ευθύνη εκείνων, οι οποίοι τα διαχειρίζονται.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Δεν βοηθάει αυτό από τη στιγμή που υπάρχουν ποινές για αυτά, αν κάποιος παραβιάσει όλο αυτό, το οποίο είναι ανώτερο.

**ΓΕΩΡΓΙΟΥ – ΔΗΜΗΤΡΙΟΥ ΚΑΡΡΑ (Ειδικός Αγορητής της Δημοκρατικής Συμπαράταξης (ΠΑ.ΣΟ.Κ. – ΔΗΜ.ΑΡ.)):** Είναι πιο ευαίσθητο το ζήτημα, όταν αντικρίζουν τη θέση, η οποία είναι ad hoc. Εν πάση περιπτώσει, θα τα δείτε αυτά, κάνουμε προτάσεις.

Κύριε Πρόεδρε, για τα υπόλοιπα επιφυλάσσομαι για την Ολομέλεια. Σας ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Αθανάσιος, Καραναστάσης Απόστολος, Γκιόλας Ιωάννης, Θελερίτη Μαρία, Κοζομπόλη – Αμανατίδη Παναγιώτα, Λάππας Σπυρίδων, Μορφίδης Κωνσταντίνος, Μπαλάφας Ιωάννης, Μπαλλής Συμεών, Ιγγλέζη Αικατερίνη, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Παρασκευόπουλος Νικόλαος, Πρατσόλης Αναστάσιος, Σαρακιώτης Ιωάννης, Δριτσέλη Παναγιώτα, Σταματάκη Ελένη, Σταμπουλή Αφροδίτη, Συρίγος Αντώνιος, Τζαμακλής Χαρίλαος, Τσίρκας Βασίλειος, Τσόγκας Γεώργιος, Χριστοδουλοπούλου Αναστασία, Ψυχογιός Γεώργιος, Βορίδης Μαυρουδής (Μάκης), Βούλτεψη Σοφία, Γκιουλέκας Κωνσταντίνος, Δαβάκης Αθανάσιος, Καρασμάνης Γεώργιος, Στύλιος Γεώργιος, Παναγιωτόπουλος Νικόλαος, Τασούλας Κωνσταντίνος, Χαρακόπουλος Μάξιμος, Καρράς Γεώργιος – Δημήτριος, Παπαθεοδώρου Θεόδωρος, Χριστοφιλοπούλου Παρασκευή (Εύη), Γερμενής Γεώργιος, Καρακώστας Ευάγγελος, Λαμπρούλης Γεώργιος, Τάσσος Σταύρος, Συντυχάκης Εμμανουήλ, Παπαχριστόπουλος Αθανάσιος, Ψαριανός Γρηγόριος, Σαρίδης Ιωάννης και Παναγούλης Ευστάθιος (Στάθης).

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Παπαχριστόπουλος.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των Ανεξάρτητων Ελλήνων):** Καταρχήν, ζητώ συγνώμη, δυστυχώς, είμαστε μερικοί βουλευτές που είμαστε παντός καιρού, θα ήθελα να δηλώσω ότι υπερψηφίζουμε επί της Αρχής και επί των άρθρων το νομοσχέδιο.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Γερμενής.

**ΓΕΩΡΓΙΟΣ ΓΕΡΜΕΝΗΣ (Ειδικός Αγορητής του Λαϊκού Συνδέσμου - Χρυσή Αυγή):** Επί της Αρχής τοποθετηθήκαμε και χθες, δεν έχουμε να πούμε κάτι περαιτέρω, θα μιλήσουμε μόνο για κάποια άρθρα, τα οποία έχουμε κάποιες ενστάσεις.

Στο Κεφάλαιο Β΄, στο άρθρο 6 της Οδηγίας και στην παράγραφο 1, ορίζεται ότι στη Διεύθυνση Διαχείρισης και Ανάλυσης Πληροφοριών της Ελληνικής Αστυνομίας συνιστάται Τμήμα, με τον τίτλο «Μονάδα Στοιχείων Επιβατών (ΜΣΕ)», όπου καθορίζονται τα πλαίσια ενεργειών, η δομή και η λειτουργία της. Πρόκειται για την Αστυνομική υπηρεσία, η οποία θα διενεργεί και θα υλοποιεί όλες τις ενέργειες, τις πράξεις και τις διαδικασίες που περιλαμβάνονται στις προτεινόμενες διατάξεις, με χωρική αρμοδιότητα σε ολόκληρη την επικράτεια.

Στην παρ. 2 του άρθρου 6, περιγράφονται αναλυτικώς οι ενέργειες, στις οποίες έχει την αρμοδιότητα να προβεί η Μονάδα Στοιχείων Επιβατών. Στο άρθρο αυτό καθορίζεται η υποχρέωση του Υπουργείου Προστασίας του Πολίτη για παροχή ετήσιας ενημέρωσης προς την Ευρωπαϊκή Επιτροπή στατιστικών στοιχείων για τα δεδομένα PNR, αλλά και για οποιαδήποτε τροποποίηση της λειτουργίας Μονάδας Στοιχείων Επιβατών. Αυτό φαινομενικά είναι μια υπηρεσιακή υποχρέωση, στην ουσία είναι ένα καθεστώς εποπτείας των ελληνικών αρχών, ένα καθεστώς ιδιότυπου ελέγχου, από τις Αρχές της Ε.Ε..

Στο άρθρο 7, ρυθμίζεται η ανάθεση σε μέλος της Εθνικής Μονάδας Στοιχείων Επιβατών, το οποίο πληροί συγκεκριμένες προϋποθέσεις, διαθέτει συγκεκριμένα προσόντα και απολάβει πλήρους ανεξαρτησίας, κατά την εκτέλεση των καθηκόντων του, της αποκλειστικής απασχόλησης και αρμοδιότητας του υπεύθυνου προστασίας δεδομένων, για την εποπτεία της επεξεργασίας δεδομένων PNR και την υλοποίηση των σχετικών διασφαλίσεων.

Εδώ θα πρέπει να τονιστεί η σπουδαιότητα και η ιδιαιτερότητα της συγκεκριμένης θέσης και κατά συνέπεια, θα πρέπει να διασφαλιστεί πλήρως το υπηρεσιακό καθεστώς του προσώπου, που θα την αναλάβει και ανάλογες εγγυήσεις, για την λειτουργική του ανεξαρτησία.

Στο άρθρο 8, καθορίζεται το πώς ακριβώς γίνεται η επεξεργασία των δεδομένων PNR. Έχουμε εκφράσει προβληματισμούς όσον αφορά στα κριτήρια με τα οποία γίνεται η αξιολόγηση των δεδομένων. Μέσα στην Οδηγία αναφέρονται εγγυήσεις για την προστασία των προσωπικών δεδομένων και υποτίθεται ότι υπάρχει ρητή απαγόρευση της επεξεργασίας δεδομένων PNR, που αποκαλύπτουν τη φυλετική ή εθνοτική καταγωγή, τα πολιτικά φρονήματα, τις θρησκευτικές ή φιλοσοφικές πεποιθήσεις, τη συμμετοχή σε συνδικαλιστική οργάνωση, την υγεία, τη σεξουαλική ζωή ή το γενετήσιο προσανατολισμό ενός ατόμου. Στην ουσία γίνεται αναφορά για ρητή απαγόρευση επεξεργασίας, αυτό όμως δεν σημαίνει ότι αυτά τα στοιχεία δεν θα συλλέγονται και δεν θα καταγράφονται, δεδομένου ότι άλλο η επεξεργασία, άλλο όμως και η συλλογή.

Γίνεται αντιληπτό ότι στην πράξη όλα τα δεδομένα των επιβατών θα είναι στη διάθεση μυστικών υπηρεσιών, αρχών ασφαλείας, αλλά και διαφόρων δομών εξουσίας.

Στο άρθρο 11, ορίζεται διαδικασία, η οποία ακολουθείται στην ανταλλαγή πληροφοριών μεταξύ κρατών - μελών αναφορικά με τα δεδομένα PNR και τα αποτελέσματα επεξεργασίας αυτών, στις περιπτώσεις ταυτοποίησης προσώπων. Στην ουσία, ρυθμίζεται το πλαίσιο διακίνησης πληροφοριών επί των δεδομένων PNR, μεταξύ των μονάδων στοιχείων επιβατών των κρατών - μελών και των λοιπών αρμόδιων αρχών. Εδώ υπάρχει προβληματισμός που έχουμε αρχικά θέσει, με το πρόσχημα της πρόληψης και της διερεύνησης σοβαρών εγκλημάτων, ανοίγει ο δρόμος για την κατά το δοκούν χρήση των στοιχείων, τόσο από τις εθνικές όσο και από τις Αρχές άλλων κρατών της Ε.Ε., αλλά και από όπου καταλήξουν τα στοιχεία αυτά.

Στο άρθρο 15, ορίζεται το πλαίσιο προστασίας και σεβασμού των δεδομένων προσωπικού χαρακτήρα, κατά την εφαρμογή των διατάξεων του υπό συζήτηση σχεδίου νόμου. Αυτό στην ουσία είναι κάτι που δεν ισχύει, πρακτικά είναι σχεδόν αδύνατο να διασφαλιστεί η προστασία των προσωπικών δεδομένων των επιβατών, αλλά και ταυτόχρονα το που τα δεδομένα αυτά θα κυκλοφορήσουν και πού θα καταλήξουν.

Δυστυχώς, έχουμε γίνει μάρτυρες πολλών περιπτώσεων που παρά τα διάφορα μέτρα προστασίας που κατά καιρούς έχουν ληφθεί, τα προσωπικά δεδομένα πολιτών κατέληξαν στο διαδίκτυο, εύκολα προσβάσιμα σε οποιονδήποτε. Θα πρέπει να βρεθεί η χρυσή τομή ώστε να διασφαλίζεται η ανωνυμία, αλλά ταυτόχρονα και η ασφάλεια των ευρωπαίων πολιτών. Δεν υπάρχει λόγος να ανταλλάσσουν τα δεδομένα πολιτών, που δεν απασχολούν τις αρχές, ή δεν έχουν καταδικαστικές αποφάσεις εις βάρος τους, ή δεν είναι ύποπτοι για τρομοκρατικές ενέργειες. Αντιθέτως, τους λαθρομετανάστες, τους ισλαμιστές, τους υπόπτους για τρομοκρατικές ενέργειες ή ακόμα και αυτούς που συμμετέχουν σε δίκτυα υποστήριξης αυτών, οι αρμόδιες υπηρεσίες, ανά τον κόσμο, τους ξέρουν.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Σαρίδης.

**ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων):** Επί της αρχής, κρατάμε την επιφύλαξή μας για την Ολομέλεια, επειδή δεν ήμουν εδώ πριν, για να διατυπώσω τη θέση της Ένωσης Κεντρώων. Καλούμαστε να τραβήξουμε τη γραμμή ανάμεσα στην ελευθερία των Ελλήνων πολιτών για την ασφάλειά τους. Σεβαστή και η άποψη της κυρίας Υπουργού, η οποία φυσικά διαφωνεί, αλλά έχουμε κι εμείς τη δική μας άποψη.

Καλούμαστε, λοιπόν, δια της κοινοβουλευτικής μας ψήφου, να χαράξουμε το όριο ανάμεσα στην προστασία των προσωπικών μας δεδομένων και στην προστασία μας από τρομοκράτες, εγκληματίες, τρομοκρατικές οργανώσεις και εγκλήματα. Κάθε φορά που εμείς θα αισθανόμαστε ανασφαλείς, θα εκχωρούμε και λίγη από την ελευθερία μας.

Καλούμαστε να διαλέξουμε ποια απειλή δικαιολογεί ποιες αντιδράσεις. Μέσω της ενσωμάτωσης των Ευρωπαϊκών Οδηγιών στην ελληνική νομοθεσία, που έρχονται αυτές τις μέρες στο Κοινοβούλιο, προσθέτουμε την Ελλάδα στις χώρες εκείνες που έκαναν την επιλογή τους και παίρνουν θέση ξεκάθαρη, απαντώντας σε αυτό με χειροπιαστό και δραστικό τρόπο στο κορυφαίο αυτό ερώτημα, πόση από την ελευθερία μας πρέπει να θυσιάσουμε στο όνομα της ασφάλειάς μας.

Σε ένδειξη, λοιπόν, διαμαρτυρίας και με σκοπό να τονίσω το γεγονός πως οι Έλληνες πολίτες αγνοούν πλήρως τα όσα εμείς συζητάμε σήμερα σ' αυτή την αίθουσα, βρίσκονται κυριολεκτικά σε μαύρα μεσάνυκτα για μια ακόμα φορά, για ένα ακόμα θέμα και δεν γνωρίζουμε τι σκοπεύουμε να ψηφίσουμε εμείς χωρίς αυτού, θα αποχωρήσουμε από τη διαδικασία, διαμαρτυρόμενοι για την παντελή έλλειψη ενημέρωσης των Ελλήνων πολιτών, σε ζητήματα που αφορούν θεμελιώδη ανθρώπινα δικαιώματά τους. Αν δεν συναποφασίσουμε με τον λαό το που βρίσκονται, αγαπητοί συνάδελφοι, αυτές οι γραμμές ανάμεσα στα δικαιώματα του, τότε τα όρια που θα νομοθετήσουμε, θα είναι σαν να τα επιβάλουμε χωρίς διάλογο, χωρίς να ακουστούν τα επιχειρήματα, χωρίς να απαντηθούν ερωτήσεις. Ό,τι απόφαση και να πάρουμε θα είναι σε λάθος κατεύθυνση.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Επιφύλαξη, λοιπόν, κύριε Σαρίδη.

Τον λόγο έχει ο κ. Τάσσος.

**ΣΤΑΥΡΟΣ ΤΑΣΣΟΣ (Ειδικός Αγορητής του Κ.Κ.Ε.):** Ακούγοντας τις τοποθετήσεις των Βουλευτών της Συμπολίτευσης και της Αντιπολίτευσης, δεν μπορώ παρά να σημειώσω ότι περισσεύει η υποκρισία κυρίως, από την πλευρά της Κυβέρνησης ΣΥΡΙΖΑ - ΑΝΕΛ και ο κυνισμός κυρίως, από την πλευρά της Ν.Δ.. Οι μεν της Συγκυβέρνησης υποκρινόμενοι προσπαθούν να μας πείσουν ότι φτιάχνοντας ένα μέτωπο υπεράσπισης της δημοκρατίας, δηλαδή της καπιταλιστικής βαρβαρότητας ή της δικτατορίας της αστικής τάξης και αποκλείοντας τους ακραίους και τους τρομοκράτες, θα έχουμε σταθερότητα και ασφάλεια.

Οι δε της Ν.Δ., με κυνισμό μας λένε ότι για την προστασία από την τρομοκρατία, όμως στην πραγματικότητα, για την προστασία της καπιταλιστικής βαρβαρότητας, αν χρειάζεται να φακελώσουμε τους πάντες να το κάνουμε. Η υποκρισία και ο κυνισμός είναι οι δύο όψεις του νομίσματος της καπιταλιστικής βαρβαρότητας. Γιατί ποιοι άραγε εξέθρεψαν, χρηματοδότησαν και εξόπλισαν τους Ταλιμπάν, την Αλ Κάιντα και τη μετεξέλιξη του στον ISIS; και ποιοι συνεχίζουν να το κάνουν με απροκάλυπτο η συγκαλυμμένο τρόπο, όταν αυτό βέβαια υπηρετεί τα συμφέροντά τους.

Ποιοι είναι αυτοί που, σε κάθε περίπτωση, τους χρησιμοποιούν, για να πλήξουν το πραγματικό τους αντίπαλο, που είναι το εργατικό και λαϊκό κίνημα; Τους ξέρετε πολύ καλά. Είναι οι ΗΠΑ, είναι το ΝΑΤΟ, είναι η Ε.Ε.. Οι σύμμαχοι σας είναι ο καπιταλισμός, ο ιμπεριαλισμός και η τρομοκρατία, όπως και ο φασισμός είναι γνήσια τέκνα τους, στην λογική «όπου δε πίπτει λόγος πίπτει ράβδος».

Ο μόνος τρόπος για να προστατευτούν οι λαοί από την τρομοκρατία και από το φασισμό είναι να καταστρέψουν τη μήτρα που τους γεννάει τον καπιταλισμό ιμπεριαλισμό.

Τώρα ορισμένες βασικές παρατηρήσεις επί της Αιτιολογικής Έκθεσης και των άρθρων. Στην Αιτιολογική Έκθεση αναφέρεται πέραν όλων των άλλων ότι οι χρήσεις του PNR είναι κυρίως οι ακόλουθες: εκτίμηση κινδύνου των επιβατών και ταυτοποίηση των άγνωστων προσώπων, δηλαδή των προσώπων για τα οποία δεν υπάρχει προς το παρόν καμία υποψία, αλλά που θα μπορούσαν ενδεχομένως να παρουσιάζουν ενδιαφέρον για τις αρχές επιβολής του νόμου. Είναι αυτό που μας είπε ο κ. Γιαννόπουλος το πρωί, από το Δικηγορικό Σύλλογο Αθηνών, ότι όλοι είμαστε εν δυνάμει ύποπτοι. Δηλαδή, με άλλα λόγια η συλλογή και χρήση των δεδομένων χωρεί ακόμα και αν δεν υφίσταται η οποιαδήποτε υπόνοια για τη διάπραξη του οποιουδήποτε αδικήματος αρκεί απλώς το γενικώς νοούμενο ενδεχόμενο ενδιαφέρον των αρχών. Πρακτικά, δηλαδή, όλοι οι επιβάτες είναι καταρχήν ύποπτοι, για αυτό και συλλέγονται από αυτούς τόσα αναλυτικά δεδομένα. Εάν αυτό δεν είναι καταστρατήγηση ακόμη και των στοιχειωδών κανόνων προστασίας της ελευθερίας και της προσωπικότητας των ανθρώπων τότε τι είναι;

Σε ό,τι αφορά τα άρθρα, επισημαίνουμε τα εξής που είναι ενδεικτικά του άκρως αντιδραστικού και επικίνδυνου, για τις λαϊκές ελευθερίες, χαρακτήρα της Οδηγίας και του συζητούμενου νομοσχεδίου, που την ενσωματώνει στο ελληνικό δίκαιο. Το άρθρο 5, τα ονομαστικά αρχεία επιβατών περιλαμβάνουν εκτεταμένα δεδομένα και συνιστούν ένα ολοκληρωτικό φακέλωμα των επιβατών. Πέραν όλων των άλλων, επισημαίνονται ειδικά οι πληροφορίες για το ταξιδιωτικό ιστορικό της πτήσης των επιβατών, όπως βέβαια και για τις αποσκευές. Λέμε εμείς, φανταστείτε ένα στέλεχος επιχειρήσεων, να έχει στις αποσκευές του το «Ριζοσπάστη». Έχετε εσείς καμία αμφιβολία ότι αυτό δεν θα διαβιβαστεί αρμοδίως ή, να βάλω και το δυνητικό, μπορεί να διαβιβαστεί αρμοδίως; Εγώ δεν έχω αμφιβολία ότι μπορεί να διαβιβαστεί αρμοδίως. Αυτό, λοιπόν, συνιστά μία καταφανώς ανεπίτρεπτη επέμβαση στην ατομική σφαίρα του κάθε επιβάτη, ενώ περαιτέρω ενσωματώνονται τα ήδη συλλεχθέντα δεδομένα από την AΡI.

Στο άρθρο 6, ιδρύεται μονάδα στοιχείων επιβατών ως ειδική Διεύθυνση της Ελληνικής Αστυνομίας, η οποία με βάση τη παράγραφο 4 στελεχώνεται αποκλειστικά με αστυνομικό προσωπικό. Η αναγνώριση ως αρμόδιας Αρχής συλλογής και επεξεργασίας των δεδομένων PNR της Ελληνικής Αστυνομίας, χωρίς μάλιστα την εμπλοκή έστω και τυπικά κάποιας άλλης Αρχής π.χ. δικαστικής ή ανεξάρτητης, καταρρίπτει και το οποιοδήποτε επιχείρημα περί δήθεν εγγυήσεων νομιμότητας ως προς την διαχείριση των δεδομένων.

Μάλιστα, στο επόμενο άρθρο 7, καταφαίνεται ακόμα περισσότερο αυτή η κατεύθυνση, δεδομένου ότι ειδικότερος υπεύθυνος προστασίας δεδομένων στη μονάδα συλλογής στοιχείων επιβατών ορίζεται κάποιο από τα μέλη του προσωπικού της, το οποίο δήθεν απολάβει πλήρως ανεξαρτησίας, χωρίς βέβαια, να περιγράφονται οι προϋποθέσεις αυτής της ανεξαρτησίας με μόνη την υποχρέωση να βρίσκεται σε επικοινωνία και συνεργασία με την εποπτεύουσα υποτίθεται Αρχή Προστασίας Δεδομένων Προσωπικού Χαρακτήρα.

Ενώ ακόμα και όταν διαπιστώσει παρανομία διατηρεί απλώς δυνητική ευχέρεια, μπορεί το επισημάναμε και το πρωί και ο κ. Γιαννόπουλος και η κυρία Ζαΐρη συμφώνησαν με αυτό, ότι είναι απαράδεκτο να είναι «μπορεί», πρέπει να είναι «πρέπει» να ενημερώνει την Αρχή Προστασίας Δεδομένου Προσωπικού Χαρακτήρα. Είναι η έκθεση ο ελέγχων και ο ελεγχόμενος, ο Γιάννης κερνάει και ο Γιάννης πίνει.

Στο άρθρο 8, περιγράφεται η διαδικασία επεξεργασίας των δεδομένων PNR. Επισημαίνεται ότι με βάση την περίπτωση β’ της παραγράφου 3, η επεξεργασία των δεδομένων πρέπει να γίνεται σύμφωνα με προκαθορισμένα κριτήρια, το οποίο σύμφωνα με την παράγραφο 4, θα πρέπει να είναι στοχοθετημένα αναλογικά και ειδικά, ώστε η αξιολόγηση των περιπτώσεων να γίνεται χωρίς διακρίσεις. Ωστόσο σε κανένα σημείο δεν αναφέρονται με σαφήνεια, ποια θα είναι αυτά τα κριτήρια, ώστε να δύναται να ελέγχετε κάθε φορά η αναγκαιότητα λήψης και χρήσης των δεδομένων. Παρά μόνον, θα καθορίζονται κάθε φορά κατά το δοκούν, από την Μονάδα συλλογής Στοιχείων Επιβατών, σε συνεργασία με την Ανεξάρτητη Αρχή Προστασίας Δεδομένων Προσωπικού Χαρακτήρα.

Στο άρθρο 9 η συλλογή και η χρήση των δεδομένων θα γίνεται από ευρύτατο αριθμό αρχών, ενώ θα είναι φυσικά στη διάθεση των ίδιων των αεροπορικών εταιρειών που θα τις συλλέγουν και μετά θα τις προωθούν στη Μονάδα Στοιχείων Επιβατών. Προξενεί απορία η διατύπωση της παραγράφου 4 ό,τι οι αρμόδιες Αρχές μεταξύ αυτών και οι δικαστικές δεν θα λαμβάνουν ποτέ απόφαση που θα έχει δυσμενείς νομικές συνέπειες για το συγκεκριμένο πρόσωπο με μόνο κριτήριο το αποτέλεσμα της αυτοματοποιημένης επεξεργασίας δεδομένων.

Στο άρθρο 10 εξειδικεύονται οι υποχρεώσεις των αερομεταφορέων όσον αφορά τις διαβιβάσεις δεδομένων. Με την παράγραφο 2 υποχρεούνται να διαβιβάζουν τα δεδομένα AΡI στην Μονάδα Στοιχείων Επιβατών, ώστε κανένα προσωπικό δεδομένο να μην πάει χαμένο. Όσον αφορά την αναδρομική ισχύ είπατε ότι το αποσύρετε, επομένως δεν το συζητάμε.

Στα άρθρα 11, 12 και 13 αποτελούν διατάξεις του πυρήνα του νομοσχεδίου και αφορούν την ανταλλαγή πληροφοριών μεταξύ των κρατών και των υπηρεσιών. Μάλιστα, με την παράγραφο γ’ του άρθρου 11, μπορούν να γνωστοποιηθούν ακόμα και στοιχεία που δήθεν έχουν αποπροσωποποιηθεί. Γενικά οι ανταλλαγές δεδομένων είναι εκτεταμένες χωρίς ιδιαίτερους περιορισμούς και καταλαμβάνουν ευρύτατα χρονικά πλαίσια.

Στα άρθρα 14, 15, 16 και 17 περιλαμβάνονται διατάξεις που σκοπό έχουν την προστασία προσωπικών δεδομένων. Στην πραγματικότητα και με βάση τα όσα ήδη αναφέρθηκαν οι διατάξεις αυτές παραμένουν κενό γράμμα, δεδομένου ότι καταστρατηγούνται πλήρως κατά την εφαρμογή του νόμου. Αποτελούν, απλώς, ένα φύλλο συκής για το απαράδεκτο και πρωτοφανές φακέλωμα των ανθρώπων, που προωθείτε μαζί με τους εταίρους σας στην Ε.Ε..

Εμείς, όπως καταλαβαίνετε, καταψηφίζουμε και επί των άρθρων το παρόν νομοσχέδιο.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κ. Ψαριανός.

**ΓΡΗΓΟΡΙΟΣ ΨΑΡΙΑΝΟΣ (Ειδικός Αγορητής του «Ποταμιού»):** Κυρία Πρόεδρε, στην σημερινή συζήτηση δεν έχω να προσθέσω τίποτα σε σχέση με αυτά που είπα χθες, εφόσον δεν άλλαξε τίποτα ουσιωδώς. Εμείς έχουμε πει ότι επί της αρχής θα ψηφίσουμε την Οδηγία και αναλυτικότερα και επί των άρθρων θα τοποθετηθούμε και στην Ολομέλεια. Σε κάποια άρθρα έχουμε επιφυλάξεις, εφόσον παραμείνουν έτσι, αλλά θα τα πούμε στην Ολομέλεια. Επί της αρχής θα το ψηφίσουμε.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει η κυρία Υπουργός.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Η εκτίμησή μου είναι ότι έγινε σοβαρή συζήτηση και κατά την χθεσινή συνεδρίαση και σήμερα με τους φορείς, αλλά και κατά την κατ’ άρθρον συζήτηση. Στο κέντρο όλων των τοποθετήσεων εγώ διαβλέπω και νομίζω σωστά ότι η αγωνία και η όλη προσπάθεια και η συζήτηση είναι πως αυτά τα δεδομένα, στο κομμάτι της προστασίας των προσωπικών δεδομένων, που είναι μια συζήτηση που μας αφορά όλους έτσι και αλλιώς, ακούστηκαν πολύ σημαντικές τοποθετήσεις και στο κομμάτι της διασφάλισης των προσωπικών δεδομένων μέσα από όλη αυτή την διαδικασία των PNR στοιχείων.

Ακούσαμε βέβαια και υπερβολές. Καταλαβαίνω την τοποθέτηση του συναδέλφου του κ. Τάσσου, κατανοώ απολύτως την ίδια αγωνία, ντυμένη με το ιδεολογικό περιεχόμενο βεβαίως του Κ.Κ.Ε., όμως κύριε Τάσσο. μιλάμε για τα στοιχεία που δίνει ο καθένας μας σε μία εταιρεία όταν κλείνει ένα αεροπορικό εισιτήριο. Προφανώς, δεν σας ζητήθηκε ποτέ τί εφημερίδα διαβάζετε, για να κλείσετε αεροπορικό εισιτήριο, να φανταστώ;

**ΣΤΑΥΡΟΣ ΤΑΣΣΟΣ (Ειδικός Αγορητής του Κ.Κ.Ε.):** Κυρία Υπουργέ, συγνώμη μια και που το αναφέρετε, λέει στοιχεία για το τι μεταφέρει στις αποσκευές του.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Όχι,δεν λέει τί μεταφέρεις στις αποσκευές; Το δεδομένο είναι αν μεταφέρεις αποσκευή ή όχι ή τι βάρος μπορεί να είναι αυτή η αποσκευή, ό,τι εμπεριέχει η πληροφορία σε μία οποιαδήποτε αεροπορική εταιρεία σήμερα από την ώρα που κλείνεται ένα εισιτήριο. Για αυτά τα δεδομένα μιλάμε, για αυτό μιλάμε περιοριστικά για 17 στοιχεία, τα οποία μεταφέρονται. Μιλάμε μόνο για αυτό, το άλλο φαντάζομαι είναι καθ’ υπερβολήν ερμηνεία.

Πληροφορίες για το αν υπάρχει αποσκευή και αναφέρθηκαν και δύο πολύ σημαντικά παραδείγματα σήμερα και από τη Διεύθυνση την αρμόδια της Αστυνομίας, που μίλησε για το πότε θα ασχοληθεί κάποιος με βαλίτσα από την Κολομβία και τα λοιπά και νομίζω, ότι τα παραδείγματα ήταν αρκετά. Επομένως, να μην περνάμε σε υπερβολές, την υπόλοιπη αγωνία την κατανοούμε όλοι και - όπως είπα και χθες και στη δική μου τοποθέτηση - είναι ότι αυτή είναι μια διαρκής μάχη, η μάχη για την ασφάλεια και η μάχη για τη Δημοκρατία, χωρίς αυτό να σημαίνει, ότι κάποιος μπορεί να πει: Προτιμώ την ασφάλεια χωρίς να συζητάω για τη Δημοκρατία ή τη Δημοκρατία χωρίς ασφάλεια. Δεν γίνονται αυτά και νομίζω, ότι και στη διαλεκτική σκέψη δεν μπορεί να υπάρχουν απλουστεύσεις τέτοιου τύπου.

Εκεί που έγινε μια ιδιαίτερη αναφορά από πολλούς είναι γιατί αυτή η υπηρεσία, γιατί αυτός ο υπεύθυνος, εννοώ στη Μονάδα Στοιχείων Επιβατών (ΜΣΤ). Κοιτάξτε, η υπηρεσία αυτή δουλεύει με την εποπτεία και εισαγγελικών λειτουργών έχει εχέγγυα, έχει εχέγγυα διασφάλισης από το νομικό τους πλαίσιο με το οποίο εργάζεται και ταυτοχρόνως, εποπτεύεται και ελέγχεται από την Αρχή Προστασίας Προσωπικών Δεδομένων.

Άρα, το πλέγμα κατά την άποψή μου είναι σωστό. Εάν θα μπορούσε ο υπεύθυνος αυτός διαχειριστής των δεδομένων, που είναι στη μονάδα, να είναι άλλος εκτός από κάποιον της υπηρεσίας; Κατά την άποψή μου, όχι. Με δεδομένο, ότι γιατί ένας οποιοσδήποτε πολίτης ή κάποιος πολίτης που τον επιλέξαμε μέσω διαδικασιών ΑΣΕΠ έχει αυτά τα εχέγγυα και δεν τα έχει αυτός; Θα πρέπει να το απαντήσουμε αυτό. Γιατί;

Κύριε Βορίδη, ακούστηκαν προτάσεις, να μην είναι - εισηγητής από εδώ είπε με ανοικτή επιλογή - στη συζήτησή μας, ανοιχτή επιλογή σημαίνει αυτό, ότι υπάρχουν με διαδικασίες τέτοιου τύπου, γιατί αυτός μπορεί να κάνει αυτή τη δουλειά, ποια εχέγγυα έχει; Ένας οποιοσδήποτε ή από άλλη υπηρεσία.

Από την άλλη η πρόταση σας, να είναι από την Αρχή Προστασίας Δεδομένων, μα είναι εποπτεύουσα αρχή, δεν μπορεί να αναμειγνύονται πάλι οι ρόλοι. Είναι εποπτεύουσα αρχή, δηλαδή, η Προστασίας Δεδομένων μπαίνει, ελέγχει και δειγματοληπτικά ακόμη, όχι μόνο όποτε της καταγγέλλεται. Ελέγχει διαρκώς τη λειτουργία αυτής της υπηρεσίας. Άρα, αυτή δε η υπηρεσία δεν μπορεί να είναι, γιατί και σε αυτή την περίπτωση θα ήταν και εποπτευόμενος και εποπτεύων. Δεν γίνεται, λοιπόν, αυτό, γι’ αυτό επιλέχτηκε αυτή η λύση. Με δεδομένο, ότι οι άνθρωποι έχουν την τεχνογνωσία και δουλεύουν και μέσα στο καθεστώς του απορρήτου εκ των πραγμάτων και με εισαγγελική αρχή, η οποία τους εποπτεύει διαρκώς. Γι' αυτό ο νόμος τοποθετείται και επιλέχθηκε να είναι σε αυτή την υπηρεσία.

Από την άλλη, κύριε Δαβάκη, που είπατε για την Πολιτική Αεροπορία, η οποία δεν έχει ακόμη την οργάνωση. Ναι, είναι σωστό, όμως, δεν υπάρχει άλλη που να έχει τέτοιες αρμοδιότητες και με βάση το Προεδρικό Διάταγμα, αλλά και εμείς δεν είμαστε έτοιμοι. Δηλαδή, το νομοθετικό πλαίσιο φτιάχνουμε σήμερα, τη μονάδα δεν την έχουμε ούτε εμείς.

Το με ποιες διαδικασίες θα πάμε για να είναι σύντομες, προφανώς κύριε Καρρά, θα προσπαθήσουμε να είναι σύντομες με ότι επιτρέπει ο νόμος για αυτό, γιατί και εμείς θέλουμε να γίνει σύντομα, διότι με το που κάναμε το νόμο δεν σημαίνει ότι έχουμε και το αποτέλεσμα.

Όλους μας μας αφορά το αποτέλεσμα. Δηλαδή, αυτά τα δεδομένα που σήμερα 24 χώρες στην Ευρώπη τα παίρνουν και εμείς τα δίνουμε, κάθε Έλληνας πολίτης - όπως είπαμε και χθες και στις προηγούμενες τοποθετήσεις - με το που κλίνει ένα αεροπορικό εισιτήριο για να πάει στη Γαλλία, η Γαλλία τα δίνει. Άρα, πρέπει να έχουμε και εμείς γρήγορα τη δυνατότητα να παίρνουμε αυτά τα στοιχεία, για τους λόγους του δικής μας ασφαλείας.

Επίσης, η Μονάδα κύριε Δαβάκη, «δεν θα ανακαλύψουμε την Αμερική» υπάρχει μια γνώση για τις δομές μέσα στο κομμάτι των διεθνών συνεργασιών είναι και η ανταλλαγή τεχνογνωσίας και για το ζήτημα αυτό, προφανώς δεν θα το ανακαλύψουμε εμείς πρώτοι.

Ειπώθηκαν κάποια θέματα για το αν θα εξειδικεύσουμε τα εγκλήματα κ. Καρρά, η Οδηγία, αλλά και ο τρόπος που το ενσωματώνουμε στο ελληνικό δίκαιο, πρέπει να πάρει υπ' όψιν και τα δίκαια άλλων χωρών. Ακριβώς, για να μη δημιουργήσουμε μεγαλύτερα προβλήματα, από όσα προσπαθούμε να λύσουμε.

Άρα, όσους νομικούς ρωτούσα για το κομμάτι αυτό, συνεχώς φτάναμε σε «Δαίδαλο», όσο προχωρούσαμε αυτή τη συζήτηση φτάναμε σε ένα μεγαλύτερο «Δαίδαλο», το τι τιμωρείται στην κάθε χώρα με τρία ή πέντε χρόνια, το ποιο θεωρείται έγκλημα και τα λοιπά. Νομίζω, ότι καλό είναι να μείνουμε όπως είμαστε στη συζήτηση αυτή.

Από ότι ενημερώθηκα και η Νομοπαρασκευαστική Επιτροπή, που είχε και πολλούς αρμόδιους για το κρίνουν και καλύτερα από εμένα, προφανώς, έκρινε ότι με αυτό τον τρόπο πρέπει να ενσωματωθεί η Οδηγία.

Κατά τα άλλα, νομίζω ότι η συζήτηση - όπως σας είπα και στην αρχή - επειδή ήταν στην ίδια κεντρική ιδέα όλων, δηλαδή, στα κομμάτια ασφαλείας, αλλά και Δημοκρατίας, όλες οι απόψεις που ακούστηκαν εδώ θα ληφθούν υπόψη και θα υπάρξουν απαντήσεις. Σε πολλά ήδη απαντήσαμε σήμερα, για κάποια άλλα μπορεί να χρειαστεί να μιλήσουμε και στην Ολομέλεια κάποια που, όπως τα άκουσα, μου φάνηκαν λογικά, μένει να δούμε δύο - τρία σημεία και εσείς που είπατε κύριε Δαβάκη, ακόμη.

Νομίζω, ότι αυτά είχα να πω, τα άλλα ζητήματα έχουν απαντηθεί στις κύριες ερωτήσεις, αλλά είναι του εσωτερικού, άλλα είναι του εξωτερικού, ποια στοιχεία ανταλλάσσονται, νομίζω ότι όλα αυτά απαντήθηκαν διεξοδικά.

Σας ευχαριστώ.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κ. Βορίδης.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ:** Καταρχάς, επιτρέψτε μου, εγώ να επιμείνω, ότι θεωρώ, σε ό,τι αφορά το άρθρο 4, που αφορά την περιγραφή των σοβαρών εγκλημάτων, κατανοώντας την επιχειρηματολογία δημιουργούνται δύο ζητήματα. Το ένα ζήτημα επισημάνθηκε, δηλαδή «σοβαρά εγκλήματα νοούνται οι εξής αξιόποινες πράξεις - διαβάζω το άρθρο 4 - οι οποίες τιμωρούνται είτε με τους ελληνικούς ποινικούς νόμους, είτε με το δίκαιο του κράτους - μέλους που αιτείται τη χορήγηση των δεδομένων (PNR)».

Εδώ έχουμε ένα διπλό αξιόποινο, που σημαίνει, ότι θα μπορούσε ερμηνεύοντας την Οδηγία να ζητήσει τη λήψη δεδομένων με το δικό του εσωτερικό δίκαιο και εμείς να τα χορηγήσουμε, επειδή τα ζητά με το δικό του εσωτερικό δίκαιο, ακόμα και αν η αξιόποινη πράξη του εκεί δικαίου δεν προβλέπεται στη δική μας εσωτερική έννομη τάξη. Αυτό είναι μια επιλογή. Εγώ δε λέω απαραίτητα κακή, αλλά είναι μια επιλογή, απλώς το υπογραμμίζω, ότι έτσι είναι διατυπωμένο το είτε - είτε. Αν πούμε, ότι υπάρχει μια αναλογία, παρότι δεν δέχομαι ότι απαραίτητα είναι αυτή η αναλογία, συνήθως δεν γίνεται έτσι. Απαιτούμε διπλό αξιόποινο. Δηλαδή η αξιόποινη πράξη, να είναι και εκεί αξιόποινη, αλλά να είναι και εδώ αξιόποινη. Όχι ή εδώ ή εκεί.

Είναι μια επιλογή απλώς υπογραμμίζω όχι απαραίτητα κακή. Αυτό όμως που θεωρώ δύσκολο και θεωρώ ότι θα μπορούσε να είχε διατυπωθεί διαφορετικά παρότι καταλαβαίνω ότι αφορά διαφορετικές έννομες τάξεις είναι: Αυτή θα μπορούσε να είναι η περιγραφή για την αλλοδαπή έννομη τάξη, ώστε να είναι ανοιχτή και να αφορά όλους, αλλά θα έπρεπε εμείς σε ότι αφορά του τι δεχόμαστε, να έχουμε κάνει ένα κατάλογο των αξιόποινων πράξεων δικό μας και να λέμε: - Πως θα διατυπωνόταν το άρθρο - Θα ζητάνε για αυτά και θα κρίνουν αυτοί με τους δικούς τους κανόνες, αν αυτά που προβλέπει η Οδηγία είναι αυτά για τα οποία ζητάνε στο δικό τους στην αλλοδαπή έννομη τάξη, εμείς όμως θα χορηγούμε για εκείνα. Και εκείνα έχουμε λεπτομερή περιγραφή που ουσιαστικά θα αποτελούν τις αξιόποινες πράξεις, που περιγράφονται στο άρθρο 4.

Εδώ θα ήθελα, να πω, ότι ενώ άκουσα πάρα πολλή κριτική γενικώς για τα δεδομένα, αυτό το οποίο είναι πολύ μεγάλο ζήτημα, δεν εμπεριέχεται στην κριτική, γιατί αυτό είναι που μπορεί να δημιουργήσει θέματα εσωτερικά, όχι όμως αυτά που άκουσα.

Επιτρέψτε μου, στην τοποθέτηση του Κ.Κ.Ε., εγώ θα ήθελα διευκρίνιση. Τι είναι αυτό το οποίο λέτε; Επειδή, λοιπόν, για οποιονδήποτε λόγο λέτε εσείς, ότι υπάρχουν πολιτικές ή άλλες ευθύνες, για το ποιος έφτιαξε το ISIS ή το ποιος ευθύνεται για την εκπαίδευση τρομοκρατών, μια συζήτηση που σε τελευταία ανάλυση είναι ανοικτή, ο καθένας εγείρει τις απόψεις του.

Έχουμε ένα δεδομένο, ότι αυτοί είναι τρομοκράτες. Παρήχθησαν με οποιεσδήποτε συνθήκες θέλετε. Τι θα πείτε στα παιδιά που δολοφονήθηκαν στο Μπατακλάν; Ότι φταίει γενικά ο καπιταλισμός; Φταίνε οι Ηνωμένες Πολιτείες; Και επομένως, δεν πρόκειται να κάνουμε τίποτα για να τα προστατεύσουμε από τους τρομοκράτες; Αυτή είναι η απάντηση που δίνει το Κ.Κ.Ε.; Αυτό λέτε;

Διότι, εμένα μου φαίνεται, ενόψει δε και των ιδιαίτερων χαρακτηριστικών που έχει αυτή η φονταμενταλιστική τρομοκρατία, η οποία, είναι τυφλή, δεν έχει καμία ιδιαίτερη στόχευση, παρά το σύνολο των κοινωνιών. Όταν πας και σκοτώνεις παιδιά που είναι σε μια συναυλία, όταν πας σε μια Συναγωγή, που είναι αθώοι άνθρωποι ή σε ένα εβραϊκό μουσείο ή σε ένα αεροπορικό σταθμό ή σε ένα σιδηροδρομικό σταθμό, τι στοχεύεις; Τον ταξικό εχθρό; Στοχεύεις τα πάντα, το σύνολο της κοινωνίας, αθώους ανθρώπους και όταν υπάρχει το αίτημα, του να προστατευτούν αυτοί οι άνθρωποι από τα κράτη, η απάντηση που τους δίνουμε είναι ότι έχει ευθύνη ο αμερικανικός ιμπεριαλισμός; Δε συμφωνώ με αυτή την απάντηση, εσείς, δώστε την. Σας καλύπτει αυτό; Δηλαδή, τελειώνετε με αυτή την εξήγηση;

Δεύτερον, ξέρετε πόσο δε θέλω να υπερασπίζομαι νομοθετήματα του ΣΥΡΙΖΑ, αλλά εδώ, είναι μια Οδηγία και δεν άκουσα από την κυρία Υπουργό, προς υπεράσπιση του νομοθετήματος της, να λέει ότι ναι μεν, γίνεται η συγκέντρωση και η επεξεργασία των δεδομένων, αλλά εκεί που υπάρχει πρόβλημα, που είναι το πως τελικώς χρησιμοποιούνται αυτά τα δεδομένα, τι συμβαίνει; Ποιος έχει δικαίωμα λήψης; Εισαγγελικές και δικαστικές αρχές, η Εθνική Υπηρεσία Πληροφοριών, η Αρχή Καταπολέμησης της Νομιμοποίησης Εσόδων. Αυτοί μπορούν να τα ζητήσουν, να τα πάρουν για να κάνουν χρήση, για ποιο λόγο; Περαιτέρω επεξεργασία από τις Αρχές της παραγράφου 1, μόνο με το σκοπό της πρόληψης, ανίχνευσης, διερεύνησης, δίωξης, τρομοκρατικών πράξεων ή σοβαρών εγκλημάτων. Με ποιες διασφαλίσεις; Δεν λαμβάνουν ποτέ απόφαση που έχει δυσμενείς νομικές συνέπειες για συγκεκριμένο πρόσωπο ή το θίγει σημαντικό, με μόνο κριτήριο το αποτέλεσμα της αυτοματοποιημένης επεξεργασίας.

Επομένως, έχεις την αυτοματοποιημένη, αυτή δεν φτάνει για να υπάρξει οποιοδήποτε δυσμενές μέτρο, χρειαζόμαστε εξατομίκευση για το δράστη, άρα, πρόσθετα στοιχεία, κάτω υπό τις προϋποθέσεις λειτουργίας εισαγγελικών και δικαστικών αρχών. Επίσης, έχετε και την έκθεση ανεξάρτητης αρχής, της Αρχής Προστασίας Δεδομένων, η οποία, μας εστάλη και η οποία, λέει ότι συμμετείχαν στη διαβούλευση, ξέρουν την Οδηγία, έχουν καταθέσει τις προσθήκες τους και δεν έχουν κανένα πρόβλημα με την Οδηγία.

Τώρα, βάζουμε το ζήτημα ελευθερίας ή ασφαλείας, το οποίο, άκουσα και από την Ένωση Κεντρώων. Σοβαρά; Δηλαδή, μπορεί να υπάρξει ελευθερία σε καθεστώς ανασφάλειας και τρομοκρατίας; Υπάρχει ελευθερία όταν κάποιος σκέφτεται αν μπορεί ελεύθερα να κατέβει σε μια πλατεία, γιατί κάποιος τρελός θα εμφανιστεί να τον ανατινάξει; Υπάρχει ελευθερία όταν κάποιος σκέφτεται αν μπορεί να πάρει ένα αεροπλάνο να πάει σε μια πρωτεύουσα, για να κάνει οτιδήποτε; Υπάρχει ελευθερία όταν ανησυχεί για το αν θα γυρίσει ζωντανός; Υπάρχει ελευθερία, διότι, ως συνέπεια των τρομοκρατικών ενεργειών θα δείτε κάποιες πρωτεύουσες να στρατοκρατούνται ή και να αστυνομοκρατούνται, γιατί έχουν ανέβει τα επίπεδο ασφάλειας στο «επίπεδο 4» και όταν σκέφτονται κυβερνήσεις να χαμηλώσουν τα επίπεδα ασφάλειας, αντιδρούν οι πολίτες και δεν τολμούν οι κυβερνήσεις να κατεβάσουν τα επίπεδα ασφαλείας και να αποσύρουν τον στρατό από τις πρωτεύουσες;

Επομένως, δεν είναι ψευδοδίλλημα; Μπορεί να υπάρξει ελευθερία χωρίς ασφάλεια; Επομένως, εδώ, γίνονται σταθμίσεις και θα σας πω, πολύ προσεκτικές και εκείνο που θα έπρεπε να κάνουμε είναι να ρωτήσουμε αν είναι έτοιμα τα Προεδρικά Διατάγματα. Έχουμε αγοράσει το λογισμικό; Πρέπει να το αγοράσουμε. Πρέπει να το αγοράσουμε και πολύ γρήγορα και πρέπει να διασυνδεθεί. Πρέπει να τεθεί άμεσα σε εφαρμογή, γιατί έτσι θα αισθανθούν ασφάλεια οι πολίτες.

Σε ό,τι με αφορά και με την ιδιότητα του Προέδρου της Ειδικής Επιτροπής για την αντιμετώπιση της τρομοκρατίας της Κοινοβουλευτικής Συνέλευσης του ΟΑΣΕ, θα παρακολουθώ πολύ στενά και το πώς πρόκειται να προχωρήσει η εφαρμογή της συγκεκριμένης Οδηγίας και όχι, μόνο, η νομοθέτηση της, που κάνουμε σήμερα. Ευχαριστώ.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κ. Τάσσος.

**ΣΤΑΥΡΟΣ ΤΑΣΣΟΣ (Ειδικός Αγορητής του Κ.Κ.Ε.):** Ο κ. Βορίδης έκανε λόγο για ελευθερία και ασφάλεια. Υπήρξε ελευθερία και ασφάλεια στην Γιουγκοσλαβία το 1999; Υπήρξε στο Αφγανιστάν, στο Ιράκ, στη Λιβύη, στη Συρία; Για τους λαούς αυτούς, που οι ιμπεριαλιστές μπήκαν μέσα και τους διέλυσαν, τους κατέστρεψαν. Δεν πιστεύουμε ότι εσείς, θέλετε να χτυπήσετε την τρομοκρατία, γιατί η τρομοκρατία είναι τέκνο του συστήματος αυτού. Την χρησιμοποιείτε για να χτυπήσετε τον πραγματικό σας αντίπαλο, ο οποίος, είναι το λαϊκό κίνημα, είναι οι λαοί.

Θέλετε τους εργαζόμενους δέσμιους, να μπορούν να τους εκμεταλλεύονται και η ασφάλεια και η ελευθερία, για την οποία, μιλάτε, είναι η ασφάλεια και η ελευθερία των αστών και όχι, των εργαζομένων και των λαϊκών στρωμάτων. Για αυτή την ασφάλεια και την ελευθερία κόπτεστε. Δεν κόπτεστε για την ασφάλεια και ελευθερία των λαών. Ευχαριστώ.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει η κυρία Υπουργός.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Κύριε Βορίδη, παρακολουθούμε και εμείς, πολύ στενά το θέμα. Αφού χθες είχα αναλύσει την αναγκαιότητα και τον τρόπο που διασφαλίζεται και θεώρησα το νομοθέτημα ισχυρό, έτσι ώστε να το εισηγηθώ στη Βουλή, για όλους αυτούς τους λόγους και το απαραίτητο και το αναγκαίο και το πόσο πρέπει να θωρακίσουμε μηχανισμούς ασφαλείας της χώρας μας. Ασφάλεια απέναντι στην τρομοκρατία και βεβαίως, αντιμετώπιση του μεγάλου και σοβαρού εγκλήματος, τα οποία, ξέρουμε όλοι ότι οι μορφές αλλάζουν διαρκώς, τα πράγματα προχωράνε και δεν λύνουμε σήμερα, ούτε το ζήτημα των πολέμων, ούτε της τρομοκρατίας.

Εμείς, αντιμετωπίζουμε σήμερα αυτά που έχει ως αποτέλεσμα ο πόλεμος και η τρομοκρατία και πρέπει να θωρακίσουμε τους πολίτες και να αισθάνονται ασφαλείς, όσο το δυνατόν πιο ασφαλείς, απέναντι σε μεγάλα επίδικα της εποχής, που είναι η διεθνής τρομοκρατία, αλλά και το διαρκές οργανωμένο έγκλημα. Είμαστε υποχρεωμένοι να θωρακίζουμε τη χώρα με καθετί που προσφέρει η τεχνολογία, να έχουμε και την τεχνογνωσία να το αντιμετωπίσουμε και σε αυτή την προσπάθεια είναι και το συγκεκριμένο νομοθέτημα. Οι νόμοι δεν λύνουν το πρόβλημα, οι εφαρμογές λύνουν το πρόβλημα. Όμως, ο νόμος είναι προαπαιτούμενο, για να περάσουμε στην εφαρμογή και έχουμε την αγωνία να έχουμε γρήγορα την εφαρμογή και τα αποτελέσματα αυτής της διαδικασίας, διότι, σήμερα, δίνουμε στοιχεία, μεταβιβάζονται τα δεδομένα όλων των Ελλήνων πολιτών που ταξιδεύουν, αλλά δεν μπορούμε να ζητήσουμε εμείς, γιατί δεν έχουμε το νομοθέτημα και τη μονάδα. Ευχαριστώ.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Κυρίες και κύριοι συνάδελφοι, ολοκληρώθηκε η επεξεργασία του σχεδίου νόμου του Υπουργείου Προστασίας του Πολίτη «Υποχρεώσεις αερομεταφορέων σχετικά με τα αρχεία επιβατών - προσαρμογή της νομοθεσίας στην Οδηγία (ΕΕ) 2016/681».

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1, 2, 3, 5, 6, 7, 8, 12, 13, 14, 15, 16 ,17 και 18 γίνονται δεκτά, ως έχουν, κατά πλειοψηφία.

Τα άρθρα 4, 9, 10 και 11, όπως τροποποιήθηκαν από την κυρία Υπουργό, γίνονται δεκτά κατά πλειοψηφία.

Τέλος, γίνεται δεκτό κατά πλειοψηφία και το ακροτελεύτιο άρθρο και ερωτάται η Επιτροπή αν γίνεται δεκτό το σχέδιο νόμου και στο σύνολό του.

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Δεκτό κατά πλειοψηφία.

Συνεπώς, το σχέδιο νόμου του Υπουργείου Προστασίας του Πολίτη «Υποχρεώσεις αερομεταφορέων σχετικά με τα αρχεία επιβατών - προσαρμογή της νομοθεσίας στην Οδηγία (ΕΕ) 2016/681» γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Γκιόλας Ιωάννης, Θελερίτη Μαρία, Κοζομπόλη – Αμανατίδη Παναγιώτα, Μορφίδης Κωνσταντίνος, Μπαλλής Συμεών, Παπαηλιού Γεώργιος, Παπαφιλίππου Γεώργιος, Παρασκευόπουλος Νικόλαος, Σταμπουλή Αφροδίτη, Συρίγος Αντώνιος, Τζαμακλής Χαρίλαος, Ψυχογιός Γεώργιος, Βορίδης Μαυρουδής (Μάκης), Δαβάκης Αθανάσιος, Καρράς Γεώργιος – Δημήτριος και Τάσσος Σταύρος.

Τέλος και περί ώρα 16.40΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΑΡΙΑ ΘΕΛΕΡΙΤΗ ΚΩΝΣΤΑΝΤΙΝΟΣ ΜΟΡΦΙΔΗΣ**